DTAC วิ่งฉิว 4% รับกำไร Q1/61 พุ่งเกินคาด-ปิดดีลคลื่น 2,300 MHz กับ TOT
DTAC วิ่งฉิว 4% รับกำไร Q1/61 พุ่งเกินคาด-ปิดดีลคลื่น 2,300 MHz กับ TOT นาน 7 ปี โดยล่าสุด ณ เวลา 10.05 น. อยู่ที่ระดับ 51 บาท เพิ่มขึ้น 1.75 บาท หรือ 3.55% สูงสุดที่ระดับ 51.25 บาท ต่ำสุดที่ระดับ 50.25 บาท ด้วยมูลค่าการซื้อขาย 418.73 ล้านบาท
24 เม.ย. 2561

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.05 น. อยู่ที่ระดับ 51 บาท เพิ่มขึ้น 1.75 บาท หรือ 3.55% สูงสุดที่ระดับ 51.25 บาท ต่ำสุดที่ระดับ 50.25 บาท ด้วยมูลค่าการซื้อขาย 418.73 ล้านบาท

ด้านนักวิเคราะห์ บล.ทรีนีตี้ ระบุในบทวิเคราะห์ฯ แนะ “ซื้อเมื่ออ่อนตัว” โดยวานนี้ DTAC รายงานผลประกอบการไตรมาส 1/61 ออกมาดีกว่าคาด ส่วนใหญ่เนื่องจากค่าใช้จ่ายที่ลดลงจาก Cost Cutting Scheme มากกว่าที่คาด แม้ฝั่งรายได้จะต่ำกว่าที่คาดไว้เล็กน้อย แต่การปิดดีลการเช่าคลื่น 2,300 MHz กับ TOT เรียบร้อย ทำให้ลดความกังวลว่าจะเกิดสูญญากาศหากประมูลคลื่น 1,800 MHz ไม่ทันเดือนกันยายนนี้
โดยฝ่ายวิเคราะห์ฯ ประเมินว่าการเช่าคลื่น 2,300 MHz ขนาดแถบคลื่นความถี่ 60 MHz ระหว่าง DTAC กับ TOT ระยะเวลา 7 ปี ที่เพิ่งเซ็นสัญญาไป ด้วยเงินลงทุนเบื้องต้นประมาณ 33,800 ล้านบาทตลอดอายุสัญญา ทาง DTAC จะสามารถเร่งดำเนินการให้โครงข่ายดังกล่าวสามารถเชื่อมต่อกับอุปกรณ์เครือข่ายในปัจจุบัน จนสามารถใช้งานได้ในส่วนหลักๆช่วงไตรมาส 3 ปี 2561 เป็นต้นไป
แนวโน้มในปี 61 DTAC ค่อนข้างจะ Conservative ในส่วนของรายได้จากการบริการที่ไม่รวมค่าเชื่อมต่อโครงข่ายให้อยู่ระดับใกล้เคียงกับปีก่อน และ EBITDA Margin ที่ 34-36% เนื่องจากคาดว่าอาจจะประมูลคลื่น 1,800 MHz ไม่ทันเดือนกันยายนนี้  และค่าใช้จ่ายด้านค่าเช่าคลื่น 2,300 MHz กับ TOT ตามลำดับ ที่เราค่อนข้างแปลกใจคือเงินลงทุนราว 1.5-1.8 หมื่นล้านบาทที่ได้คำนึงถึงการประมูลคลื่น 1,800 MHz ครั้งใหม่ไว้แล้ว น่าจะหมายถึง DTAC อาจจะประมูลคลื่นเพียง 1 ใบอนุญาตเท่านั้น